user
'Ngithe ngiseMkhobeni izolo kusihlwa, imoto yakhunyukelwa ngushafu, yagijima phansi
nge-enkapleti. Cishe yangibulala. Ngenhlanhla enkulu ngikwazile ukuyibamba, yama.
Ngihlale lapho-ke kwaze kwasa ngikhanda.' Kwavele kwala kuMaNzimande ukuba
aqhubeke nokulalela leyo mbude.
'Bewuyaphi eMkhobeni yise kaMpisendlini?'
'EMkhobeni phela kusendleleni ebheke eMzimkhulu. Bengihambisa uDumazile kubo
njengesicelo sakho. Ngiyethemba ukuthi usakhumbula ukuthi wathi angimphindisele
lapho ngamthatha khona. Ingozi-ke ingehlele ngisohambweni olunjalo.'
'Pho bewukhanda kanjani ukilini kanjena?' Aphinde asikhihle futhi isililo uMaNzimande.
USithole wezwa ecikeka nje ukutetenyelwa ngumuntu omdala kangaka, futhi olokhu
embuza ipasi nesipesheli. Wadumisa imoto, watshela umkakhe ukuthi sebeyobonana
ntambama, wakhala wemuka.
UMaNzimande wasala nentshidi wasala nesidanga sevondwe. Wazibuza, ezifuna
ngaphakathi:
'Nkosi yami, lesi sichitho esingaka sivela kuphi phakathi komuzi wami? USithole
ubengenje! Selokhu ngakhuluma noLizy angibange ngisakuthola ukuthula phakathi
komuzi wami. Ukuba uLizy akangifikelanga nezindaba, ngabe ngisahlezi kahle
nomyeni wami. Mh ..., ngaze ngazibhidlizela umendo wami! Kuzofanela ngifunde
manje ukuba ngingaqophisani noyise kaMpisendlini. Kuzothi uma ebuya ntambama,
angifice sengiwumama omuhle wekhaya onesizotha. Ngeke ngisamqulisa amacala
umyeni wami. Ngizomphekela ukudla okuhle, akuthandayo ngimenzele netiye, aphuze.
Ehhe, kusukela namhlanjena ngizomphatha kahle umyeni wami.'
USithole wafika esitolo abantu sebazi ukuthi ubekade engalalanga ekhaya ngayizolo.

1. Nikeza okufanayo mayelana nezenzo zomlingiswa onguSithole kanye
nomlingiswa onguMtalaselwa mayelana nothando lwabo ngoDumazile.
assistant
Bobabili banothando lokuthatheka/olungenasisekelo esihle kuDumazile.
USithole wathi angaba nengane noDumazile wamthengela isithabathaba
sendlu waphinda wakhokhela nengane, washiya uMaNzimande. UMtalaselwa
uthandana noDumazile nakuba unina emtshela ngokungaziphathi kahle
kukaDumazile, wamshada, washiya intombi enengane naye yakwaZungu.